หุ้นพื้นฐานแกร่ง!
บรรยากาศการลงทุนในตลาดหุ้นฯ ณ ช่วงเวลาสั้น ๆ อาจไม่สดใส และตลาดอาจอยู่ในช่วงแกว่งตัวพักฐานแถวบริเวณแนวต้าน 1,650 จุด แนวรับ 1,620 จุด 
13 ก.ค. 2561

เส้นทางนักลงทุน
บรรยากาศการลงทุนในตลาดหุ้นฯ ณ ช่วงเวลาสั้น ๆ อาจไม่สดใส และตลาดอาจอยู่ในช่วงแกว่งตัวพักฐานแถวบริเวณแนวต้าน 1,650 จุด แนวรับ 1,620 จุด
เนื่องด้วยยังมีปัจจัยที่ต้องติดตาม ประกอบด้วย 1.ปัญหาสงครามการค้าระหว่างสหรัฐฯ กับจีน  2.การประกาศผลการดำเนินงานไตรมาส 2/2561 ของบริษัทจดทะเบียนในตลาดหลักทรัพย์ฯ ที่จะเริ่มทยอยออกมา 3.ราคาน้ำมันดิบ และ 4.ค่าเงินบาท
ดังนั้นกลยุทธ์การลงทุนจึงแนะนำ “เลือกซื้อโดยเน้นรับไม่ไล่ราคา” ในหุ้นที่มีพื้นฐานแข็งแกร่ง ซึ่งถือเป็นช่วงโอกาสดีในการเข้าเก็งกำไรยามราคาหุ้นถูก
ทั้งนี้มีตัวอย่างหุ้นไว้เป็นตัวเลือกในการลงทุนอันได้แก่
1.หุ้นกลุ่มธนาคารพาณิชย์ที่คาดกำไรโต หรือ ราคายัง Laggard โดยมีค่า P/BV ต่ำกว่า 1 เท่า อาทิ ธนาคารกรุงเทพ จำกัด (มหาชน) หรือ BBL โดยทาง บล.ฟิลลิป คาดกำไรสุทธิไตรมาส 2/2561 ที่ราว 8,189 ล้านบาท เพิ่มขึ้น 1.8% จากงวดเดียวกันของปีก่อน ส่วน ณ วันที่ 11 ก.ค. 2561 ค่า P/BV อยู่ที่ 0.92 เท่า
ต่อมา ธนาคารกรุงไทย จำกัด (มหาชน) หรือ KTB โดยทาง บล.ฟินันเซีย ไซรัส คาดกำไรสุทธิไตรมาส 2/2561 ที่ราว 6,200 ล้านบาท เพิ่มขึ้น 93% จากงวดเดียวกันของปีก่อน ส่วน ณ วันที่ 11 ก.ค. 2561 ค่า  P/BV อยู่ที่ 0.84 เท่า และ บริษัท ทุนธนชาต จำกัด (มหาชน) หรือ TCAP โดยทาง บล.เคทีบี (ประเทศไทย) คาดกำไรสุทธิไตรมาส 2/2561 ที่ราว 1,730 ล้านบาท เพิ่มขึ้น 3% จากงวดเดียวกันของปีก่อน ส่วน ณ วันที่ 11 ก.ค. 2561 ค่า P/BV อยู่ที่ 0.88 เท่า
2.หุ้น Domestic Play ที่คาดช่วงไตรมาส 2/2561 กำไรยังมีแนวโน้มโตดีจากงวดเดียวกันของปีก่อน อาทิ บริษัท ซีพี ออลล์ จำกัด (มหาชน) หรือ CPALL, บริษัท เบอร์ลี่ ยุคเกอร์ จำกัด (มหาชน) หรือ BJC, บริษัท โฮม โปรดักส์ เซ็นเตอร์ จำกัด (มหาชน) หรือ HMPRO, บริษัท เจเคเอ็น โกลบอล มีเดีย จำกัด (มหาชน) หรือ JKN และ บริษัท แลนด์แอนด์เฮ้าส์ จำกัด (มหาชน) หรือ LH เป็นต้น
3.หุ้นที่จ่ายอัตราส่วนเงินปันผลตอบแทน (Dividend Yield) สูงเกินปีละ 4% (5 ปีติดต่อกัน) อาทิ ธนาคารเกียรตินาคิน จำกัด (มหาชน) หรือ KKP, บริษัท ทีทีดับบลิว จำกัด (มหาชน) หรือ TTW, บริษัท แม็คกรุ๊ป จำกัด (มหาชน) หรือ MC, บริษัท อินทัช โฮลดิ้งส์ จำกัด (มหาชน) หรือ INTUCH, บริษัท แลนด์แอนด์เฮ้าส์ จำกัด (มหาชน) หรือ LH และ บริษัท แสนสิริ จำกัด (มหาชน) หรือ SIRI เป็นต้น
กลยุทธ์การลงทุนในหุ้นพื้นฐานแข็งแกร่งถือเป็นหุ้นหลบภัยและปลอดภัย…ได้พอควรในยามภาวะตลาดหุ้นมีปัจจัยกดดัน!!